Nordjyllands Beredskab kørte klokken 09.47 ud til en brand ved Bunkeren syd for Skagen. Meldingen lød på, at der var brand i et sommerhus på vejen. Da station Ålbæk og Station Skagen ankom til adressen stod der flammer gennem taget. Det oplyser indsatsleder på stedet Thomas Dybro til TV2 Nord. - Da vi ankommer, sætter vi ind med højtryksslanger, og så får vi hurtigt branden under kontrol, forklarer indsatslederen, der dog tilføjer, at huset har taget voldsom skade. - Branden formodes at være opstået i midten af sommerhuset. Det indvendige har taget meget skade. Der er både tale om sodskade, varmeskade og røgskade, så min vurdering er, at huset er helt ubeboeligt, fortæller han. Familie forsamling gik galt Sommerhusets ejere var tilstede, da branden opstod. Ovenikøbet var der flere end blot ejerne selv. - De holdt familie forsamling, så det var en større familie, der var samlet, fortæller indsatslederen og tilføjer. - De opdagede, at der lugtede af røg, og opdagede så ilden i baglokalet. De skyndte sig at få alle ud og ringede derefter. Beboerne er meget påvirket af situationen, da deres familie-sommerhus ikke ser ud til at redde. - De var meget kede af det. Der var ingen tilskadekomne udover det psykiske, forsikrer indsatslederen dog. Familien er kørt til et andet familie sommerhus i Skagen, hvor ejerne af det brændte sommerhus er fulgt med. Arbejder stadig på stedet Beredskabet er stadig på adressen og vil være det i noget tid. - Det vi arbejder med nu, er at få slukket alle de små gløder rundt omkring, oplyser Thomas Dybro. Udover beredskabet var Nordjyllands Politi også talstærk tilstedet oplyser indsatslederen. - Nu er skadeservice også på stedet for at lukke af, da politiet har bedt om sporbevaring, så man kan finde årsagen til branden, konstaterer han og ønsker ikke at komme yderligere ind på området. Årsagen til branden er foreløbigt ukendt.

Referat:
Årsagen til branden er foreløbigt ukendt.